text: Софийската национална опера и балет и СУ „Св. Климент Охридски” имат удоволствието да ви поканят от 19–22 април 2016 г. на първите открити „Вагнерови дни”, част от инициативата на водещия ни оперен театър и акад. Пламен Карталов „Вагнер за студенти”. Целта на събитието е популяризирането, интерпретирането и оформянето на оригинални мисловни ракурси както към художествено-музикалното, така и към теоретично-интелектуалното наследство на големия немски композитор Рихард Вагнер.
  В центъра на събитията ще бъде забележителният оперен цикъл на немския романтик и реформатор на оперното изкуство „Пръстенът на нибелунга” и неговата първа българска интерпретация на сцената на Софийската национална опера и балет, осъществена почти век и половина след създаването на тетралогията по идея и режисура на акад. Пламен Карталов.
  След сензационния успех във Фюсен, Бавария миналата година, Вагнеровата тетралогия ще бъде изпълнена за пети път от 21-27 май в Софийската опера.
  Съорганизатор на проявите от Вагнеровите дни е Катедра „Логика, eтика и естетика” към Философския факултет.